作者：无名氏
词牌/韵律：六州

paragraphs: 承皇统，天地洽清宁。
熙帝载，建民极，百度推明。
崇让肄、博考儒经。
游豫腾谣诵，星跸天行。
留绀宇、顺拜金庭。
兆庶动欢声。
灵心上达，卿云成盖，祥风袭物，瑞日耀园清。
列圣孝德被寰瀛。
就阳位协吉，周正俨簪缨。
交对越群灵。
皇威赫奕盛仪成。
徽册受鸿名。
鸡竿肆赦，鸳行均庆，翾飞浸泽，期万保升平。